
VENDIM
Nr. 624, datë 29.7.2020

[bookmark: _Hlk504735602]PËR KRITERET DHE PROCEDURËN E PROGRAMIT TË CERTIFIKIMIT TË PROFESIONISTËVE TË SHËRBIMEVE TË KUJDESIT SHOQËROR

Në mbështetje të nenit 100 të Kushtetutës dhe të pikës 1, të nenit 42, të ligjit nr. 121, datë 21.11.2016, “Për shërbimet e kujdesit shoqëror në Republikën e Shqipërisë”, me propozimin e ministrit të Shëndetësisë dhe Mbrojtjes Sociale, Këshilli i Ministrave

VENDOSI:

I. DISPOZITA TË PËRGJITHSHME
1. Ky vendim rregullon kriteret dhe procedurën e programit të certifikimit për profesionistët e shërbimeve të përkujdesit shoqëror.
2. Në kuptim të këtij vendimi, me termat e mëposhtëm nënkuptojmë:
a) “Ministër”, ministri përgjegjës për çështjet sociale;
b) “Psikolog”, ka të njëjtin kuptim me atë të përcaktuar në ligjin “Për Urdhrin e Psikologut në Republikën e Shqipërisë”;
c) “Punonjës social”, ka të njëjtin kuptim me atë të përcaktuar në ligjin “Për Urdhrin e Punonjësve Social në Republikën e Shqipërisë”;
ç) “Ligj”, ligji nr. 121, datë 21.11.2016, “Për shërbimet e kujdesit shoqëror në Republikën e Shqipërisë”;
d) “Edukimi i vazhdueshëm”, procesi nëpërmjet të cilit profesionistët e shërbimeve të kujdesit shoqëror përditësojnë dijet dhe aftësitë e tyre për të plotësuar nevojat e përfituesve të këtyre shërbimeve;
dh) “Ofrues i akredituar i aktiviteteve të edukimit të vazhdueshëm për profesionistët e shërbimeve të kujdesit shoqëror/në vijim ‘ofruesit’”, janë të gjitha strukturat, publike ose jopublike, fitimprurëse ose jofitimprurëse, që ka si objekt veprimtarie ofrimin e aktiviteteve të edukimit të vazhdueshëm për profesionistët e shërbimeve të kujdesit shoqëror në territorin e Republikës së Shqipërisë, të licencuar sipas legjislacionit në fuqi.
e) Çdo term tjetër i përdorur ka të njëjtin kuptim me atë të përcaktuar në ligjin nr. 121, datë 21.11.2016, “Për shërbimet e kujdesit shoqëror në Republikën e Shqipërisë”.
[bookmark: _Hlk504736120]3. Profesionisti i shërbimeve të përkujdesit shoqëror, subjekt i këtij vendimi, është punonjësi social dhe psikologu i punësuar me kohë të plotë apo të pjesshme pune në:
a) Njësinë e Vlerësimit të Nevojave dhe Referimit të Rastit në një njësi administrative të një bashkie;
b) Njësinë e Mbrojtjes së Fëmijëve në një bashki;
c) çdo strukturë tjetër të një njësie së vetëqeverisjes vendore, që ka detyrë funksionale menaxhimin e rasteve të individëve në nevojë për përkujdesje shoqërore; dhe
ç) një ofrues publik apo privat të shërbimeve të përkujdesit shoqëror.
[bookmark: _Hlk504727940]4. Profesionisti i shërbimeve të kujdesit shoqëror (në vijim profesionisti) detyrohet t’i nënshtrohet edukimit të vazhdueshëm profesional të përditësuar për të përmirësuar njohuritë, aftësitë dhe praktikën profesionale, me qëllim rritjen profesionale dhe të cilësisë së shërbimit që ofron. Edukimi i vazhdueshëm i profesionistit kryhet sipas programit të certifikimit për profesionistët e shërbimeve të përkujdesit shoqëror.
5. Programi i certifikimit zhvillohet në cikle pesëvjeçare certifikimi, në kuadër të edukimit të vazhdueshëm, i cili përputhet me afatet kohore të lejes së ushtrimit të profesionit/licencës.
6. Brenda çdo cikli të programit, profesionisti të ketë kryer aktivitete të edukimit të vazhdueshëm, nga të cilat të ketë mbledhur numrin minimal të detyrueshëm të krediteve, sipas kritereve të përcaktuara në këtë vendim. Në përfundim të ciklit të programit të certifikimit çdo profesionist vlerësohet për përmbushjen e kritereve të certifikimit dhe merret vendimi përkatës.
7. Përjashtimisht, profesionistët, të cilët dalin në pension brenda periudhës pesëvjeçare të ciklit dhe që nuk do të vazhdojnë ta ushtrojnë profesionin e tyre, përjashtohen nga detyrimet e programit të certifikimit për atë cikël. 
8. Profesionistët, të cilët gjatë një viti kalendarik të ciklit të programit ndërpresin punën për një periudhë katërmujore ose edhe më gjatë, përjashtohen nga kërkesat e programit për atë vit kalendarik. 
[bookmark: _Hlk504735046]II. PARIMET PËR PËRZGJEDHJEN E AKTIVITETEVE TË EDUKIMIT TË VAZHDUESHËM
1. Profesionisti planifikon vetë pjesëmarrjen në aktivitete të edukimit të vazhdueshëm, bazuar në qëllimin e punës së tij profesionale, nevojat e identifikuara dhe kompetencat e dëshiruara. 
2. Profesionisti zgjedh të marrë pjesë në ato aktivitete të edukimit të vazhdueshëm që bazohen në nevojat e perceptuara nga ai vetë, si dhe në ato që janë identifikuar nga vlerësime të tjera. 
3. Aktiviteti i edukimit të vazhdueshëm i zgjedhur nga profesionisti të ketë lidhje me specialitetin, rolin profesional dhe përgjegjësitë që ka profesionisti në pozicionin përkatës të punës. 
4. Profesionisti të jetë i angazhuar për të ruajtur profesionalizmin gjatë gjithë kohës së ushtrimit të profesionit dhe në kujdesin që ofron.
5. Profesionisti nxitet të integrojë procesin individual të të mësuarit në atë të ekipit me të cilin punon, grupe të kolegëve apo komunitetin e gjerë. 
III. DETYRIMI I PUNËDHËNËSVE PËR TË MBËSHTETUR DHE LEHTËSUAR EDUKIMIN E VAZHDUESHËM TË PROFESIONISTIT
1. Institucioni publik dhe ofruesi publik apo jopublik, i shërbimit të përkujdesit shoqëror, në të cilin profesionisti është i punësuar, detyrohet të lehtësojë edukimin e vazhdueshëm të profesionistit, në mënyrë të veçantë institucioni apo ofruesi detyrohet të: 
[bookmark: _Hlk504735193]a) krijojë kushte dhe mundësi që profesionisti të përfshihet në aktivitete të edukimit të vazhdueshëm, në përputhje me nevojat e pozicionit të tij të punës; 
b) nxisë përfshirjen e profesionistit në aktivitetet e edukimit të vazhdueshëm dhe të përfshijë në kontratat individuale të punësimit kërkesat e programit të certifikimit për profesionistët; 
c) hartojë plane institucionale, njëvjeçare ose shumëvjeçare, të zhvillimit profesional të punonjësve të tyre, në përputhje me nevojat individuale, por edhe institucionale;
ç) ofrojë drejtpërdrejtë aktivitete të edukimit të vazhdueshëm për profesionistët e tij, në mënyrë që ata të mbledhin deri në të paktën 30 për qind të numrit të detyrueshëm të krediteve për secilin cikël të programit.
IV. KRITERET E CERTIFIKIMIT
1. Për t’u certifikuar në përfundim të një cikli (që përkon me kohëzgjatjen e lejes së ushtrimit të profesionit lëshuar nga Urdhri përkatës), profesionisti të plotësojë këto kritere:
[bookmark: _GoBack]a) Të ketë mbledhur numrin minimal të detyrueshëm të krediteve, jo më pak se 60 (gjashtëdhjetë) kredite nga pjesëmarrja në aktivitete të edukimit të vazhdueshëm, të lidhura drejtpërdrejt me punën e profesionistit, nga të cilat:
i. jo më pak se 50% të krediteve të jenë mbledhur nga aktivitete të edukimit të vazhdueshëm të akredituara për punonjësit social/psikologët;
ii. jo më shumë se 50% të krediteve të jenë mbledhur nga aktivitete të edukimit të vazhdueshëm në distancë, të akredituara; dhe 
iii. jo më shumë 25% të jenë mbledhur nga aktivitete të edukimit në vazhdim, të zgjedhura lirisht, të vetëraportuara dhe dokumentuara nga profesionisti.
b) të ketë mbledhur jo më pak se 7 kredite në secilin vit të ciklit. 
V. ADMINISTRIMI I PROCESIT TË CERTIFIKIMIT
[bookmark: _Hlk504734736]1. Struktura përgjegjëse për edukimin e vazhdueshëm të profesionistëve të shërbimeve të kujdesit shoqëror është përgjegjëse për administrimin e procesit të certifikimit të profesionistëve, nën monitorimin e Bordit të Edukimit në Vazhdim. Struktura përgjegjëse për edukimin në vazhdim akreditohet sipas ISO/IEC 17024:2012.
2. Çdo profesionist detyrohet të regjistrohet në strukturën përgjegjëse për edukimin e vazhdueshëm të profesionistëve të shërbimeve të kujdesit shoqëror. Procedurat e regjistrimit, sipas ligjit, përcaktohen me urdhër të ministrit përgjegjës të çështjeve sociale.
3. Që nga momenti i regjistrimit të një profesionisti, struktura përgjegjëse për edukimin e vazhdueshëm të profesionistëve të shërbimeve të kujdesit shoqëror krijon dosjen profesionale të profesionistit, ku përfshihen të dhënat e identifikimit profesional, aktivitete të edukimit të vazhdueshëm dhe kreditet e përfituara për secilin cikël të programit të certifikimit dhe vendimet lidhur me certifikimin.
4. Struktura përgjegjëse për edukimin e vazhdueshëm të profesionistëve të shërbimeve të kujdesit shoqëror krijon dhe administron Regjistrin Kombëtar të Profesionistëve të Përkujdesit Shoqëror, që përbëhet nga dosjet profesionale.
[bookmark: _Hlk504735344]VI. PROCEDURA E REGJISTRIMIT TË AKTIVITETEVE TË EDUKIMIT TË VAZHDUESHËM DHE KREDITEVE PËRKATËSE
1. Çdo aktivitet i edukimit të vazhdueshëm i kryer nga profesionisti dhe kreditet përkatëse të mbledhura të jenë të regjistruara në dosjen e tij profesionale, në strukturën përgjegjëse për edukimin e vazhdueshëm të profesionistëve të shërbimeve të kujdesit shoqëror, që të merret në konsideratë për procesin e certifikimit të profesionistit.
2. Njohja dhe regjistrimi në dosjen profesionale të një profesionisti, i krediteve nga aktivitetet e edukimit të vazhdueshëm të akredituar nga struktura përgjegjëse për edukimin e vazhdueshëm të profesionistëve të shërbimeve të kujdesit shoqëror, bëhet nga struktura përgjegjëse për edukimin e vazhdueshëm të profesionistëve të shërbimeve të kujdesit shoqëror, në bazë të njoftimit me shkrim nga ofruesi i aktivitetit të edukimit të vazhdueshëm.
3. Në zbatim të pikës 3, të këtij kreu, ofruesi i aktivitetit të edukimit të vazhdueshëm detyrohet të njoftojë në strukturën përgjegjëse për edukimin e vazhdueshëm të profesionistëve të shërbimeve të kujdesit shoqëror listën e profesionistëve pjesëmarrës në çdo aktivitet, brenda 30 (tridhjetë) ditëve nga përfundimi i aktivitetit.
4. Njohja dhe regjistrimi në dosjen profesionale të një profesionisti, i krediteve nga aktivitete të edukimit të vazhdueshëm të akredituara nga një institucion tjetër, përveç strukturës përgjegjëse për edukimin e vazhdueshëm të profesionistëve të shërbimeve të kujdesit shoqëror, bëhet nga struktura përgjegjëse për edukimin e vazhdueshëm të profesionistëve të shërbimeve të kujdesit shoqëror, më kërkesë të vetë profesionistit. 
5. Pika 4, e këtij kreu, zbatohet edhe për kreditet e mbledhura nga ndjekja e programeve të studimeve të formimit të vazhduar, programet e studimit të ciklit të dytë dhe ciklit të tretë.
6. Së bashku dhe si pjesë e kërkesës për regjistrim, sipas pikave 4 dhe 5, të këtij kreu, profesionisti të paraqesë programin e aktivitetit/programit dhe certifikatën apo diplomën e përfituar prej tij me numrin përkatës të krediteve. 
7. Njohja dhe regjistrimi i krediteve në dosjen profesionale të një profesionisti, nga aktivitete të edukimit të vazhdueshëm dhe aktivitete të tjera që vetëraportohen, si botimet në revista shkencore, drejtimi i praktikave profesionale, pjesëmarrja në programet e multimedias, studimi i literaturës profesionale apo vizitat studimore, bëhet nga struktura përgjegjëse për edukimin e vazhdueshëm të profesionistëve të shërbimeve të kujdesit shoqëror, në bazë të kërkesës së vetë profesionistit.
8. Së bashku dhe si pjesë e kërkesës për regjistrim sipas pikës 7, të këtij kreu, profesionisti, të paraqesë edhe këto dokumente:
a) Në rastin e aktiviteteve konferencë shkencore, konferencë, trajnim workshop, prezantim leksioni, grup rishikimi - programin e aktivitetit dhe certifikata apo diploma përkatëse;
b) Në rastet e botimit të artikujve, kapitujve të librave ose librave - fotokopje të kapakut të revistës ose të librit, si dhe fotokopja e faqes së parë të artikullit ose të kapitullit;
c) Në rastet e hartimit të teksteve mësimore - vërtetim nga shtëpia botuese dhe një fotokopje e faqes së parë të tekstit;
ç) Në rastin e drejtimit të një praktike të studentëve - vërtetim nga fakulteti dhe ofruesi i shërbimit të kujdesit shoqëror ku është kryer praktika e studentit;
d) Në rastin e pjesëmarrjes në programet e multimedias - të dhëna për programin dhe deklarimin e orëve të pjesëmarrjes;
dh) Në rastin e leximit të literaturës profesionale - një përmbledhje të detajuar të literaturës profesionale që ka studiuar;
e) Në rastin e një vizite studimore - programin e vizitës studimore ku është përfshirë.
9. Kërkesa për njohje dhe regjistrim të krediteve, sipas pikave 4, 5 dhe 7, të këtij kreu, së bashku me dokumentacionin shoqërues, sipas pikave 6 dhe 8, të këtij kreu, të paraqitet në strukturën përgjegjëse për edukimin e vazhdueshëm të profesionistëve të shërbimeve të kujdesit shoqëror, jo me vonë se 30 (tridhjetë) ditë para datës së përfundimit të çdo viti, të ciklit të certifikimit për profesionistin.
10. Vendimi për njohjen dhe regjistrimin e krediteve në dosjen profesionale të profesionistit apo përkatësisht refuzimin merret nga struktura përgjegjëse për edukimin e vazhdueshëm të profesionistëve të shërbimeve të kujdesit shoqëror dhe i njoftohet profesionistit, brenda 30 (tridhjetë) ditëve nga paraqitja e listës nga ofruesi i aktivitetit, sipas pikës 2, të këtij kreu, apo përkatësisht, nga paraqitja e kërkesës së plotë nga profesionisti, sipas pikave 4, 5 dhe 7, të këtij kreu. 
11. Vendimi për njohjen dhe regjistrimin përcakton dhe numrin e krediteve për çdo veprimtari të njohur dhe të regjistruar.
12. Numri i krediteve, në rastin e parashikuar në pikën 2, të këtij kreu, është numri i krediteve të përcaktuara nga ofruesi i aktivitetit të vazhdueshëm në përputhje me pjesëmarrjen konkrete të profesionistit. Ndërsa në rastin kur profesionisti ka marrë pjesë si lektor në këto aktivitete, numri i krediteve llogaritet nga struktura përgjegjëse për edukimin e vazhdueshëm të profesionistëve të shërbimeve të kujdesit shoqëror, në bazë të kohëzgjatjes efektive të leksionit, sipas kriterit 1 (një) orë leksion e barabartë me 2 (dy) kredite.
13. Përcaktimi i numrit të krediteve për aktivitetet në rastin e parashikuar në pikën 5, të këtij kreu, bëhet sipas rregullit 1 (një) kredit i studimeve të larta është i barabartë me 25 (njëzet e pesë) kredite të edukimit të vazhdueshëm.
14. Vlerësimi për përcaktimin e numrit të krediteve për aktivitetet e parashikuara në pikën 7, të këtij kreu, bëhet nga struktura përgjegjëse për edukimin e vazhdueshëm të profesionistëve të shërbimeve të kujdesit shoqëror, sipas skemës së përllogaritjes së krediteve, të parashikuara në aneksin nr. 1, bashkëlidhur dhe pjesë përbërëse e këtij vendimi.
15. I gjithë dokumentacioni i programit të certifikimit ruhet nga struktura përgjegjëse për edukimin e vazhdueshëm të profesionistëve të shërbimeve të kujdesit shoqëror, në përputhje me legjislacionin në fuqi për arkivat dhe për mbrojtjen e të dhënave personale.
VII. PROCEDURA E CERTIFIKIMIT
[bookmark: _Hlk504734158]1. Në përfundim të ciklit të certifikimit, për çdo profesionist, struktura përgjegjëse për edukimin e vazhdueshëm të profesionistëve të shërbimeve të kujdesit shoqëror, kryesisht, shqyrton dhe vlerëson përmbushjen e kritereve të ciklit të programit të certifikimit, si dhe vendos për certifikimin e profesionistit apo refuzimin e certifikimit.
2. Vendimi, sipas pikës 1, të këtij kreu, merret dhe i njoftohet profesionistit, brenda 30 (tridhjetë) ditëve nga mbarimi i ciklit të certifikimit. Dispozitivi i vendimit i njoftohet, gjithashtu, brenda të njëjtit afat, edhe institucionit apo ofruesit të shërbimit publik apo privat ku është i punësuar profesionisti.
3. Lista e profesionistëve të certifikuar bëhet publike nga struktura përgjegjëse për edukimin e vazhdueshëm të profesionistëve të shërbimeve të kujdesit shoqëror, nëpërmjet shpalljes në faqen zyrtare elektronike të institucionit.
[bookmark: _Hlk504734439]VIII. ANKIMI
1. Ndaj veprimeve dhe mosveprimeve të strukturës përgjegjëse për edukimin e vazhdueshëm të profesionistëve të shërbimeve të kujdesit shoqëror, lidhur me certifikimin e profesionistit apo refuzimin e certifikimit, sipas këtij vendimi, mund të bëhet ankim administrativ.
2. Ankimi paraqitet dhe shqyrtohet sipas dispozitave të Kodit të Procedurave Administrative.

3. Bordi i Edukimit të Vazhdueshëm është “organi epror” në procedurën e shqyrtimit të ankimit administrativ, sipas kuptimit të Kodit të Procedurave Administrative.
[bookmark: _Hlk505272075]4. Afati për shqyrtimin e ankimit dhe njoftimin e vendimit është 30 (tridhjetë) ditë nga paraqitja e ankesës.
Ky vendim hyn në fuqi 1 (një) vit pas botimit në Fletoren Zyrtare.

ZËVENDËSKRYEMINISTËR
Erion Braçe

ANEKSI NR. 1: KREDITET PËR AKTIVITETET E EDUKIMIT TË VAZHDUESHËM

	
NR.
	
EMËRTIMI I AKTIVITETIT

	
KREDITET

	1
	Konferenca shkencore 
	1 orë = 1.5 kredit 
(përllogaritja kryhet duke shmangur kohën e pushimeve, hapjes dhe mbylljes së aktivitetit)

	2
	Konferencë (maksimumi 3 ditë)
	1 orë= 1 kredite
(përllogaritja kryhet duke shmangur kohën e pushimeve, hapjes dhe mbylljes së aktivitetit)

	3
	Trajnimi (1 ditë deri në 3 muaj)
	1 orë= 0.5 kredite
(përllogaritja kryhet duke shmangur kohën e pushimeve, hapjes dhe mbylljes së aktivitetit)

	4
	Workshop (1–2 ditë)
	1 orë= 0.5 kredite
(përllogaritja kryhet duke shmangur kohën e pushimeve, hapjes dhe mbylljes së aktivitetit)

	5
	Prezantim leksioni (maksimumi 2 orë)
	1 orë= 1 kredit


	6
	Grup rishikimi (1– 2 orë)
	1 orë= 1 kredite


	
7
	
Edukim në distancë
	
3 kredite në ditë


	9
	Botim në Revistë shkencore e indeksuar në regjistër ndërkombëtar dhe me faktor impakti 

	3 kredite në rastin e bashkautorësisë
20 kredite kur është autor

	10
	Botim në Revistë shkencore e indeksuar në regjistër ndërkombëtar pa faktor impakti 

	2 kredite nëse është bashkautor
15 kredite nëse është autor

	11
	Botim në Revistë shkencore e paindeksuar në regjistër ndërkombëtar dhe pa faktor impakti 

	1 kredit nëse është bashkautor
7 kredite nëse është autor

	12
	Bashkautor ose autor teksti mësimor
	15 kredite nëse është bashkautor
50 kredite nëse është autor

	13
	Lexim artikulli shkencor
	0.1 kredite

	14
	Lexim libri shkencor
	0.5 kredite

	15
	Drejtim praktike profesionale
	1 kredit për 3 student

	16
	Vizita studimore (brenda dhe jashtë vendit)
	0.5 kredite në ditë

